**נריוס ואלסקיס** (בליטאית: **Nerijus Valskis**; נולד ב-4 באוגוסט 1987) הוא כדורגלן ליטאי המשחק בעמדת החלוץ בקובנה ז'לגיריס.

קריירה
------

ואלסקיס גדל במחלקת הנוער של פולוניה וילנה, ובגיל 18 הצטרף לז'לגיריס וילנה, במדיה שיחק עונה אחת. בשנת 2006 עבר לקבוצת קאונו ז'גריאי, ובינואר 2007 חתם בשילוטה. בתום העונה ירדה הקבוצה לליגה השנייה בליטא, וואלסקיס חתם בקבוצת FBK קובנה, עמה זכה באליפות ליטא. בעונת 2009 חתם בסמורגון מהליגה השנייה בבלארוס, ובעונת 2010 חזר לקובנה. בעונה שלאחר מכן שיחק ואלסקיס בלייפאיס מטאלורגס מליגת העל הלטבית, ובעונת 2012 שיחק במינסק מליגת העל הבלארוסית.

לאחר שחזר לליטא שיחק ואלסקיס בקבוצת סודובה, ובעונת 2013 היה מלך שערי הליגה הליטאית ונבחרת לכדורגלן העונה בליטא. בינואר 2014 חתם ואלסקיס בקבוצת CSU קראיובה מהליגה השנייה ברומניה. אחרי שנה חתם בויגרי סוולקי מהליגה השנייה בפולין. בקיץ 2015 חזר לליטא וחתם בקבוצת טרקאי, במדיה שיחק שנה וחצי.

ב-16 בינואר 2017 הגיע ואלסקיס לישראל וחתם בקבוצת בני יהודה תל אביב. כעבור שישה ימים ערך את הופעת הבכורה שלו בליגת העל, כאשר נכנס כמחליף בניצחון 2–0 על מ.ס. אשדוד. במשחקו השני בקבוצה פתח בהרכב וכבש צמד שערים בניצחון 4–0 על הפועל אשקלון במסגרת שמינית גמר גביע המדינה. ב-4 בפברואר 2017 כבש את שער הבכורה שלו בליגת העל, במשחק מול בית"ר ירושלים שהסתיים בתיקו 1–1, ועד תום העונה כבש ארבעה שערים ב-14 הופעות ליגה וזכה עם הקבוצה בגביע לאחר ששיחק 120 דקות במשחק הגמר מול מכבי תל אביב. בעונת 2017/2018 כבש שבעה שערים ב-35 הופעות ליגה, ובסופה עזב את המועדון וב-6 ביוני 2018 חתם בראטצ'אבורי מירט פול התאילנדית, במדיה כבש תשעה שערים ב-15 הופעות.

ב-1 בינואר 2019 חזר ואלסקיס לישראל וחתם בהפועל תל אביב עד לסיום העונה. ב-17 בינואר ערך את הופעת הבכורה שלו במועדון, כאשר נכנס כמחליף בהפסד 1–2 להפועל חדרה בשמינית גמר גביע המדינה. את שערו היחיד במדי הפועל תל אביב כבש ואלסקיס ב-16 במרץ 2019, בניצחון 5–1 על מ.ס. אשדוד, ובתום העונה שוחרר מהמועדון. ב-6 ביולי 2019 חתם בצ'נאיין ההודית.

ב-21 באוגוסט 2020, ואלסקיס חתם בג'מדשפור.

### נבחרת ליטא

ב-11 באוקטובר 2013 ערך ואלסקיס את הופעת הבכורה שלו בנבחרת ליטא, בניצחון 2–0 על לטביה. ב-29 במאי 2016 הבקיע את שער הבכורה שלו בנבחרת, בניצחון 2–0 על אסטוניה במסגרת הגביע הבלטי.

תארים
-----

קובנה
* אליפות ליטא: 2008

בני יהודה
* גביע המדינה: 2016/2017

תארים אישיים
* מלך השערים בליגת העל הליטאית בכדורגל: 2013
* כדורגלן העונה בליגת העל הליטאית בכדורגל: 2013

קישורים חיצוניים
----------------

ויקישיתוף מדיה וקבצים בנושא **נריוס ואלסקיס** בוויקישיתוף

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  עמית גולדשטיין‏, בני יהודה: ולסקיס הליטאי חתם, גורדנה הצטרף: "אין מקום טוב יותר מהשכונה", באתר וואלה!‏, 16 בינואר 2017
2. ↑  עוזב את השכונה: ולאסקיס חתם בליגה התאילנדית, באתר ONE‏, 6 ביוני 2018
3. ↑  מואר רחמני, ‏נריוס ואלסקיס חתם בהפועל ת"א עד סוף העונה, באתר ONE‏, 1 בינואר 2019
4. ↑  ‏אתלטיקו רכשה את מוראטה, פ.ס.ז' החתימה מחליף לבופון, באתר ספורט1, 6 ביולי 2019

|  |  |  |
| --- | --- | --- |
| **הקודם**:**ארתורס רימקוויצ'יוס** | **כדורגלן העונה בליגת העל הליטאית** 2013 | **הבא**:**דיווידס שמבראס** |

|  |  |  |
| --- | --- | --- |
| **הקודם**:**ארתורס רימקוויצ'יוס** | **מלך השערים בליגת העל הליטאית** 2013 | **הבא**:**ניקו טוקיץ'** |